bluuebunny/crossref_metadata_2025 huggingface dataset:
Η εξειδίκευση και συγκεκριμενοποίηση της καλής πίστης κατά την ερμηνεία των συμβάσεων και την εκπλήρωση των εξ αυτών υποχρεώσεων
Authors: Εριφυλλίδης Ιωάννης
Published: November 2021

Αντικείμενο της παρούσας εργασίας αποτελεί η εξειδίκευση και συγκεκριμενοποίηση της καλής πίστης κατά την ερμηνεία των συμβάσεων και την εκπλήρωση των εξ αυτών υποχρεώσεων, με ιδιαίτερη αναφορά στην εφαρμογή της εν λόγω αρχής ειδικότερα στο πεδίο των συμβάσεων μεταβίβασης ή εκμετάλλευσης δικαιωμάτων πνευματικής ιδιοκτησίας ή συγγενικών δικαιωμάτων. Η εργασία διαρθρώνεται σε τρία κεφάλαια. Στο πρώτο κεφάλαιο ερευνάται το πώς λειτουργεί η καλή πίστη κατά τη διεργασία αναζήτησης του περιεχομένου συμβατικών όρων γενικά στις συμβάσεις και ειδικότερα στις συμβάσεις μεταβίβασης ή εκμετάλλευσης δικαιωμάτων πνευματικής ιδιοκτησίας ή συγγενικών δικαιωμάτων (κατ’ εφαρμογή του άρθρου 200 ΑΚ). Αντικείμενο του δευτέρου κεφαλαίου αποτελεί η λειτουργία της καλής πίστης στο πεδίο εκπλήρωσης συμβατικών υποχρεώσεων που απορρέουν από τους αυτούς συμβατικούς όρους (κατ’ εφαρμογή του άρθρου 288 ΑΚ). Στο τρίτο κεφάλαιο ερευνώνται (υπό το πρίσμα και των επιταγών της καλής πίστης) οι επιπτώσεις που έχουν επί των αυτών ως άνω συμβατικών όρων οι τροποποιήσεις της Οδηγίας 2006/116/ΕΚ με τις ρυθμίσεις της νεότερης Οδηγίας 2011/77/ΕΕ, σε συσχετισμό και προς τις αντίστοιχες ρυθμίσεις του ν. 2121/1993.
Σημασιολογικός χαρακτηρισμός, οργάνωση και διαχείριση περιεχομένου του Παγκόσμιου Ιστού, με χρήση οντολόγιων και έμφαση στο ρόλο των υπερσυνδέσμων
Authors: Βαρλάμης Ηρακλής
Published: November 2021

Η παρούσα διατριβή περιγράφει µια νέα µέθοδο συλλογής, χαρακτηρισµού και οργάνωσης εγγράφων του Παγκόσµιου Ιστού (ΠΙ). Η διαφοροποίηση της µεθόδου από τις ήδη υπάρχουσες έγκειται στη χρήση µιας θεµατικής οντολογίας σε όλα τα επίπεδα της µεθόδου. Η οντολογία περιγράφει σε κάθε περίπτωση το πεδίο ενδιαφέροντος και συνεπώς τα έγγραφα που συλλέγονται και οργανώνονται αποτελούν ένα Θεµατικό Υποσύνολο (THEmatic SUbset) του ΠΙ. Για ένα Θ.Υ. του ΠΙ, η µέθοδος οργάνωσης διακρίνεται σε τρία βασικά στάδια: α) το χαρακτηρισµό των εγγράφων µε λεξικά και σηµασιολογικά χαρακτηριστικά, β) την οργάνωση των εγγράφων σε οµάδες µε κοινά χαρακτηριστικά και γ) τη διαχείριση της συγκεντρωµένης και οργανωµένης πληροφορίας.Με τον όρο λεξικά χαρακτηριστικά ενός εγγράφου αναφερόµαστε στο σύνολο των λέξεων που το περιγράφουν ενώ µε τον όρο σηµασιολογικά χαρακτηριστικά στο σύνολο των εννοιών της οντολογίας στις οποίες αντιστοιχούν οι λέξεις αυτές. Η οργάνωση των εγγράφων του ΠΙ σε θεµατικά υποσύνολα γίνεται µε βάση την οµοιότητα των σηµασιολογικών τους χαρακτηριστικών. Για τον υπολογισµό της οµοιότητας δύο εγγράφων εισάγεται ένα νέο µέτρο που λαµβάνει υπόψη την απόσταση – στην οντολογία – των συνόλων εννοιών που περιγράφουν τα δύο έγγραφα. Το µέτρο αυτό δε βασίζεται στην απόλυτη λεξική οµοιότητα µεταξύ των δύο περιγραφών, όπως συµβαίνει στα υπάρχοντα µέτρα οµοιότητας, αλλά στη σηµασιολογική οµοιότητα που εµφανίζουν. Για το λόγο αυτό είναι περισσότερο ευέλικτο και δίνει καλύτερα αποτελέσµατα.Οι λέξεις και έννοιες που εξάγονται για κάθε έγγραφο αποθηκεύονται σε ξεχωριστό XML αρχείο, το οποίο µπορεί να χρησιµοποιηθεί από άλλες εφαρµογές αλλά και να περιέχεται στο αρχικό έγγραφο ως αρχείο µετα-δεδοµένων. Η δοµή του κάθε XML εγγράφου περιγράφεται αυστηρά από ένα αρχείο XML-Schema. Για να διευκολύνεται η επεξεργασία της συγκεντρωµένης πληροφορίας (ερωτήσεις, εξόρυξη γνώσης κτλ.), τα δεδοµένα των αρχείων XML αποθηκεύονται σε µια σχεσιακή βάση δεδοµένων.Στα πλαίσια της διατριβής αναπτύχθηκε η γλώσσα THESUS, που ορίζει ένα σύνολο τελεστών για τη διαχείριση των υπερσυνδέσµων και της πληροφορίας που αυτοί φέρουν, και το σύστηµα THESUS, που υλοποιεί την προτεινόµενη µέθοδο διαχείρισης των εγγράφων του ΠΙ και ταυτόχρονα χρησιµοποιεί το νέο µέτρο για τον υπολογισµό της οµοιότητας δύο εγγράφων. Επίσης αναπτύχθηκε µια µεθοδολογία απεικόνισης των δοµών της XML-Schema στο σχεσιακό µοντέλο καθώς και το σύστηµα X-Database, που αναλαµβάνει την αυτόµατη δηµιουργία σχεσιακής βάσηςδεδοµένων από το XML-Schema και την αποθήκευση, διαχείριση και ανάκτηση των XML εγγράφων στη σχεσιακή βάση δεδοµένων.
Synthesis and characterization of ceria-based nano-structured materials
Authors: Λυκάκη Μαρία
Published: November 2021

Ο ορθολογικός σχεδιασμός και η ανάπτυξη αποτελεσματικών και συνάμα οικονομικών καταλυτικών συστημάτων για ενεργειακές και περιβαλλοντικές εφαρμογές αποτελεί τον κύριο ερευνητικό πυλώνα στον τομέα της ετερογενούς κατάλυσης. Προς αυτή την κατεύθυνση, στόχο της παρούσας διδακτορικής διατριβής αποτελεί η ανάπτυξη νανο-δομημένων καταλυτικών συστημάτων, απαλλαγμένων ευγενών μετάλλων, όπως μετάλλων μετάπτωσης υποστηριγμένων σε οξείδιο του δημητρίου (MxOy/CeO2, όπου M: Cu, Co, Fe, Ni), μέσω κατάλληλης τροποποίησης/βελτιστοποίησης σημαντικών σχεδιαστικών παραμέτρων, όπως αυτές του μεγέθους, του σχήματος και της ηλεκτρονιακής κατάστασης. Η παρούσα διδακτορική διατριβή ανέδειξε τον ρόλο κλειδί της μορφολογίας του φορέα και της επιφανειακής ενίσχυσης στις ιδιότητες στερεάς κατάστασης καθώς και στις αλληλεπιδράσεις μετάλλου-φορέα. Ειδικότερα, η κατάλληλη τροποποίηση του μεγέθους, του σχήματος και της ηλεκτρονιακής κατάστασης βρέθηκε να επηρεάζει σε σημαντικό βαθμό τόσο τη δραστικότητα των ενεργών κέντρων όσο και τη διεπιφανειακή ενεργότητα (π.χ. μέσω του σχηματισμού κενών θέσεων οξυγόνου και της υποβοήθησης των οξειδοαναγωγικών αλληλεπιδράσεων ανάμεσα στο μέταλλο και το φορέα) συνεισφέροντας συνεργιστικά προς την ανάπτυξη ιδιαίτερα ενεργών υλικών. Η προτεινόμενη προσέγγιση βελτιστοποίησης οδήγησε σε εξαιρετικά ενεργά και σταθερά καταλυτικά υλικά χαμηλού κόστους κατά την επιτέλεση σημαντικών αντιδράσεων, όπως η οξείδωση του CO, η διάσπαση του Ν2Ο και η υδρογόνωση του CO2, κατατάσσοντάς τα μεταξύ των πλέον ενεργών υλικών εν συγκρίσει με την τρέχουσα ερευνητική στάθμη. Το γενικό πλαίσιο βελτιστοποίησης που ακολουθείται στην παρούσα διδακτορική διατριβή μπορεί να παρέχει τις σχεδιαστικές αρχές προς την ανάπτυξη μεταλλοξειδίων χαμηλού κόστους για ποικίλες ενεργειακές και περιβαλλοντικές εφαρμογές, ανοίγοντας παράλληλα το δρόμο προς τη μείωση της φόρτισης σε ευγενή μέταλλα καταλυτικών συστημάτων βασισμένων σε αυτά.
Συμπεριφορική και πειραματική οικονομική
Authors: Ανυσιάδου Μελπομένη
Published: November 2021

Βασικό στοιχείο της βιωσιμότητας του εκάστοτε τραπεζικού συστήματος σήμερα, αποτελούν οι ηλεκτρονικές υπηρεσίες και τα προϊόντα που σχετίζονται με τις τραπεζικές συναλλαγές των ατόμων που επιτελούνται από απόσταση. Ανά τα χρόνια κρίθηκε επιτακτική η ανάγκη για αναδιαμόρφωση ή δημιουργία τέτοιων υπηρεσιών και προϊόντων προσανατολισμένα στον άνθρωπο, τις αντιλήψεις και τις ανάγκες του, με απώτερο στόχο την ενίσχυση της ανταγωνιστικότητας των τραπεζών τόσο σε εθνικό όσο και σε διεθνές επίπεδο. Η παρούσα διδακτορική διατριβή πραγματεύεται την διερεύνηση και την αποτύπωση των παραγόντων εκείνων που επιδρούν στη χρήση των νέων και καινοτόμων τραπεζικών υπηρεσιών της Ψηφιακής Τραπεζικής και των αυλών τραπεζικών καρτών όπως επίσης και την επιλογή των τραπεζικών καρτών έναντι των μετρητών στις συναλλαγές των ατόμων στην Ελλάδα. Επιτελώντας έναν συνδυασμό οικονομετρικων, και συμπεριφορικων μεθόδων ανάλυσης συμπεριλαμβανομένης και της πειραματικής ανάλυσης, διαπιστώθηκε ότι υπάρχουν τόσο προσωπικοί παράγοντες όσο και αντιλήψεις των Ελλήνων καταναλωτών που δύναται να επηρεάσουν την χρήση ή μη των υπηρεσιών της Ψηφιακής Τραπεζικής και την επιλογή των τραπεζικών καρτών έναντι των μετρητών κατά τις διάφορες συναλλαγές τους. Παράγοντες επιρροής βρέθηκαν να αποτελούν επίσης η χρήση των υπολοίπων τραπεζικών υπηρεσιών, οι τομείς και τα είδη αγοράς που επιτελεί ο Έλληνας καταναλωτής όπως επίσης και το ύψος των συναλλαγών σε συνδυασμό με τα χαρακτηριστικά των τραπεζικών καρτών και των εφαρμογών της Ψηφιακής Τραπεζικής. Τέλος μέσα από την πραγματοποίηση ειδικά σχεδιασμένου πειράματος, επιτυγχάνεται η ανάλυση της πραγματικής συμπεριφοράς των Ελλήνων καταναλωτών ως προς την υιοθέτηση των άυλων τραπεζικών καρτών, προσδίδοντας επιπλέον κατευθυντήριες γραμμές στους ιθύνοντες των Ελληνικών τραπεζών αναφορικά με τα πρωτοποριακά αυτά τραπεζικά προϊόντα στην Ελλάδα.
Μελέτη των ψυχρών μετώπων στη Μεσόγειο
Authors: Μπίτσα Ευαγγελία
Published: November 2021

Ο εντοπισμός των ψυχρών μετώπων παρουσιάζει ιδιαίτερο ερευνητικό ενδιαφέρον, καθώς έχουν σαφή χαρακτηριστικά εντοπισμού και συνοδεύονται από έντονα φαινόμενα και μεγάλης έντασης καταιγίδες. Ωστόσο, παρόλο που παίζουν σημαντικό ρόλο στη διαμόρφωση του καιρού και του κλίματος, οι σχετικές αντικειμενικές κλιματολογικές μελέτες είναι περιορισμένες. Ειδικά για την περιοχή της Μεσογείου, όπου το ανάγλυφο είναι έντονο και οι εναλλαγές ξηράς-θάλασσας συχνές, οι μοναδικές κλιματολογικές μελέτες στη βιβλιογραφία είναι σχετικά παλιές και έχουν βασιστεί στην υποκειμενική ανάλυση ημερήσιων χαρτών επιφανείας.Στην παρούσα διδακτορική διατριβή αναπτύχθηκε (σε δύο στάδια) ένας αυτόματος αλγόριθμος για τον εντοπισμό των ψυχρών μετώπων που εμφανίζονται στη Μεσόγειο σε κλιματολογική βάση, εφαρμόζοντας τόσο δυναμικά όσο και θερμοδυναμικά κριτήρια. Ο αλγόριθμος βασίστηκε στον αλγόριθμο FTS από το Πανεπιστήμιο της Μελβούρνης που χρησιμοποιεί αποκλειστικά κινηματικά κριτήρια. Για τις ανάγκες της διατριβής, χρησιμοποιήθηκαν δεδομένα για τον άνεμο και τη θερμοκρασία στα 10 m και στα 850 hPa από τη βάση δεδομένων ECMWF Re-analysis ERA-Interim.Στο πρώτο στάδιο έγινε η τροποποίηση, επέκταση και βελτιστοποίηση των κινηματικών κριτηρίων του αλγορίθμου FTS με στόχο τη βελτίωση της απόδοσης του αλγορίθμου MedFTS που προέκυψε στην αναγνώριση των ψυχρών μετώπων στη Μεσόγειο. Για τον υπολογισμό της απόδοσης του αλγορίθμου, έγινε στατιστική αξιολόγηση των αποτελεσμάτων σε σύγκριση με συνοπτικούς χάρτες επιφανείας, με τη βοήθεια κατάλληλων στατιστικών δεικτών. Στο δεύτερο στάδιο της διατριβής έγινε επέκταση του αλγορίθμου με την προσθήκη θερμικών κριτηρίων (κριτήρια ψυχρής μεταφοράς και TFP) για το περαιτέρω φιλτράρισμα των λανθασμένων εντοπισμών, οπότε προέκυψε ο αλγόριθμος MedFTS_DT. Με τη βοήθεια των ίδιων στατιστικών δεικτών έγινε εκ νέου βελτιστοποίηση όλων των κριτηρίων του αλγορίθμου συνδυαστικά και διαπιστώθηκε αυξημένη απόδοση. Ο αλγόριθμος MedFTS_DT εφαρμόστηκε σε περίοδο δεκαετίας για την εξαγωγή κλιματολογίας στην περιοχή της Μεσογείου, υπολογίζοντας αφενός τις χωρικές και χρονικές συχνότητες εμφάνισης ψυχρών μετώπων και αφετέρου τη σύνδεση των ψυχρών μετώπων με τη βροχόπτωση.Η διατριβή κατέδειξε μια συνολικά ικανοποιητική απόδοση του αλγορίθμου MedFTS_DT, ενώ φάνηκε η καταλληλότητα του σχήματος κριτηρίων που επιλέχθηκε, ειδικά για την περιοχή της Μεσογείου. Αυτό δείχνει ότι η μετάβαση μια απλής βαροκλινικής ζώνης σε ένα οργανωμένο μέτωπο στη Μεσόγειο πράγματι απαιτεί στροφή του ανέμου, όπως διαπιστώνεται επιχειρησιακά. Επομένως το κινηματικό κριτήριο είναι απαραίτητο για τον εντοπισμό των ψυχρών μετώπων στη Μεσόγειο, ενώ τα θερμικά κριτήρια λειτουργούν συμπληρωματικά, φιλτράροντας τον αριθμό των εντοπισμένων μετώπων και βελτιώνοντας την απόδοση του αλγόριθμου. Η εφαρμογή του αλγόριθμου στη Μεσόγειο σε κλιματολογική βάση έδειξε ότι ο αλγόριθμος είναι ένα αποδοτικό και χρήσιμο εργαλείο για τη δημιουργία μιας αντικειμενικής ολοκληρωμένης κλιματολογίας των ψυχρών μετώπων στη Μεσόγειο, η οποία απουσιάζει από την διεθνή βιβλιογραφία.
Yielding and structure under flow of gels and glasses of rod-like colloids
Authors: Ντάς Μοχάν
Published: November 2021

Σε αυτή τη διατριβή, ερευνούμε τη δυναμική, τη φασική συμπεριφορά και την γραμμικήκαι μη γραμμική ρεολογική απόκριση κολλοειδών διασπορών ραβδωτών σωματιδίων μεαπωστικές και ελκτικές αλληλεπιδράσεις με έμφαση τις μετασταθείς καταστάσεις υάλων(glasses) και πηκτωμάτων (gels). Χρησιμοποιούμε τη ρεολογία σε συνδυασμό μεδιάφορες οπτικές τεχνικές, συμπεριλαμβανομένης της συνεστιακής μικροσκοπίας για ναδιερευνήσουμε το ρόλο της μικροδομής στις μηχανικές ιδιότητες καθώς και στοφαινόμενο της διαρροής (yielding) των αιωρημάτων ραβδωτών κολλοειδών. Κολλοειδήσωματίδια πυριτίου, μικρομετρικού μεγέθους, σε διάφορες συγκεντρώσεις και διαλύτεςμε διαφορετικές, ελκτικές και απωστικές αλληλεπιδράσεις, χρησιμοποιήθηκαν ως τοβασικό πειραματικό σύστημα-μοντέλο. Η παρούσα διατριβή χωρίζεται σε τέσσερα κυρίωςμέρη. Το πρώτο μέρος συζητά το ρόλο του περιορισμού στη μη γραμμική ρεολογικήαπόκριση υάλων ραβδωτών κολλοειδών με απωστικες αλληλεπιδράσεις. Το δεύτερο μέροςπαρουσιάζει το ρόλο της διατμητικής ιστορίας (pre-shear history) στη γραμμικήρεολογική απόκριση κολλοειδών πηκτωμάτων σφαίρικών ή ραβδωτών κολλοειδών πυριτίουμε ελκτικές αλληλεπιδράσεις. Το τρίτο μέρος της διατριβής εξετάζει το φαινόμενοτης διαρροης πυκνών υάλων απωστικών ράβδωτών κολλοειδών ενώ στο τέταρτο καιτελευταίο μέρος εξετάζεται η σχέση μεταξύ της διάτμησης και του προσανατολισμούτων σωματιδίων σε πυκνά αιωρήματα και υάλους ραβδωτών κολλοειδών που παρουσιάζουνφαινόμενα διατμητικής πάχυνσης (shear thickening)
Εκτίμηση της προστατευτικής δράσης του εκχυλίσματος επιτραπέζιας ελιάς στην οστική πυκνότητα στο πειραματικό πρότυπο οστεοπόρωσης του ωοθηκεκτομημένου επίμυος
Authors: Ζέρβας Αλέξανδρος
Published: November 2021

Σύγχρονες προσπάθειες για εναλλακτικές μη φαρμακευτικές θεραπείες για τη μετεμμηνοπαυσιακή οστεοπόρωση επικεντρώνονται στα διατροφικά μέτρα. Ο σκοπός αυτής μελέτης ήταν να αξιολογήσει την επίδραση της δια του στόματος χορήγησης του εκχυλίσματος καρπού ελιάς (ΟΕ) στην οστική πυκνότητα και την εμβιομηχανική αντοχή του οστού στο πειραματικό μοντέλο του ωοθηκεκτομημένου επίμυος. Τριάντα ώριμοι επίμυες Wistar ηλικίας 10 μηνών χωρίστηκαν σε τρεις ομάδες των δέκα ζώων: Control, OVX (ωοθηκεκτομημένοι) και OVX+ΟΕ (ωοθηκεκτομημένοι+ΟΕ). Η οστική πυκνότητα μετρήθηκε πριν την ωοθηκεκτομή, στους τρεις και στους έξι μήνες μετά την ωοθηκεκτομή. Στο τέλος της μελέτης συλλέχθηκαν αίμα, τα δύο μηριαία, οι δύο κνήμες, εσωτερικά όργανα και το ενδοκοιλιακό λίπος. Μετά το πρώτο τρίμηνο τα ποσοστά μεταβολής της οστικής πυκνότητας από την αρχική μέτρηση της ολικής και της εγγύος κνήμης της ομάδας OVX+OE ήταν και τα δύο υψηλότερα συγκρινόμενα με αυτά της ομάδα OVX (p<0.005). Οι εμβιομηχανικές δοκιμές τον μηριαίων οστών δεν ανέδειξαν στατιστικά σημαντικές διαφορές ανάμεσα στις ομάδες. Τα σωματικά βάρη κατά τη διάρκεια της μελέτης, ο λόγος του ενδοκοιλιακού λίπους ως προς το τελικό σωματικό βάρος, τα αποτελέσματα των αιματολογικών παραμέτρων (ALT, γ-GT, ολική χοληστερόλη, ΗDL-χοληστερόλη, LDL-χοληστερόλη, ασβέστιο και φώσφορο) ήταν μέσα στα φυσιολογικά όρια και δεν ανέδειξαν στατιστικά σημαντικές διαφορές ανάμεσα στις ομάδες. Συμπερασματικά, η χορήγηση του ΟΕ για έξι μήνες προστάτευσε την απώλεια οστικής πυκνότητας της κνήμης σε σύγκριση με την ομάδα ΟVX που δεν έλαβε το εκχύλισμα, χωρίς να προκαλέσει ανεπιθύμητες ενέργειες.
Ιστορία της αναπηρίας και του αναπηρικού κινήματος στην Ελλάδα (1908-1996)
Authors: Χάλαζα Βασιλική
Published: November 2021

Στην εργασία αυτή επιχείρησα να καταδείξω την ιστορία των ιδεών, των πολιτικών και των διεκδικήσεων για την τυφλότητα στην Ελλάδα κατά τη διάρκεια του 20ου αιώνα. Η ιστορία αυτή καθρεφτίζει, αλλά και διαμορφώνεται από πολλές όψεις της ταραχώδους ελληνικής ιστορίας του 20ου αιώνα. Αξιοποιώντας εργαλεία του πεδίου των σπουδών της αναπηρίας, τα οποία χρησιμοποιεί στην ιστοριογραφία το πεδίο της ιστορίας της αναπηρίας, προσπάθησα να αφηγηθώ αυτή την ιστορία υπό το πρίσμα της ιστορικής και κοινωνικής κατασκευής της έννοιας της αναπηρίας. Πιο συγκεκριμένα, χρησιμοποίησα ως σχήμα ερμηνείας της κατάστασης της αναπηρίας την «παραμονή στο κατώφλι» και επιχείρησα να αναδείξω την κοινωνική και πολιτική εδραίωση της ιατρικής προσέγγισης της αναπηρίας ως ενός συστήματος καταπίεσης. Η εργασία αυτή παρακολούθησε την ιστορία της διαχείρισης των ζητημάτων των τυφλών στην ελληνική επικράτεια. Οι τυφλοί/ές ήταν η πρώτη κατηγορία αναπήρων για την οποία υπήρξε αρχικά φιλανθρωπικό ενδιαφέρον και κατόπιν κρατική μέριμνα. Ήταν, επίσης, η πρώτη κατηγορία αναπήρων που οργανώθηκε συνδικαλιστικά, διαπραγματευόμενη, αρχικά, την παραμονή στο «κατώφλι» και διεκδικώντας, στη συνέχεια, την ιδιότητα του πολίτη. Αυτή η ιδιαίτερη συνθήκη διαχώρισε την τυφλότητα από άλλες κατηγορίες αναπηρίας στο πρώτο μισό του αιώνα σε επίπεδο ιδεών, αλλά και οδήγησε στην επικεντρωμένη στην τυφλότητα κρατική μέριμνα στο δεύτερο μισό του αιώνα. Στο πλαίσιο αυτό, αναδεικνύεται η ιστορική σύνδεση των νομοθετικών πρωτοβουλιών για την αναπηρία με την ανάδυση του συλλογικού υποκειμένου, μέσα από τη διαπραγμάτευση του κινήματος των τυφλών κατά τη διάρκεια της Μεταπολίτευσης, η οποία οδήγησε στην επέκταση της ταυτότητας του συλλογικού υποκειμένου και σε φορείς άλλων αναπηριών κατά τη διάρκεια της δεκαετίας του 1980.
3D Morpho-kinematic modeling of supernova remnants
Authors: Δερλώπα Σοφία
Published: November 2021

Το αντικείμενο έρευνας της παρούσας Διδακτορικής διατριβής, είναι η δημιουργία τού πρώτου τρισδιάστατου (3Δ) Μορφοκινηματικού (ΜΚ) μοντέλου ενός Υπολείμματος Υπερκαινοφανούς Αστέρος (ΥΥΑ). Η πρωτοτυπία αυτής της εργασίας έγκειται στο ότι για πρώτη φορά, υψηλής ανάλυσης εικόνες και φάσματα χρησιμοποιούνται για την αναπαραγωγή τής μορφολογίας και της κινηματικής ενός ΥΥΑ. Η εργασία αυτή ήταν ιδιαίτερα απαιτητική λόγω της πολυπλοκότητας της μορφολογίας τού υπό μελέτη αντικειμένου, καθώς και των διαφορετικών ταχυτήτων των υποπεριοχών του, όπως αναλυτικά παρουσιάζονται στην εργασία. Για την μοντελοποίηση χρησιμοποιήσαμε τον αστρονομικό κώδικα SHAPE. Πρόκειται για ένα λογισμικό ήδη πολύ επιτυχημένο και καθιερωμένο στο τομέα των Πλανητικών Νεφελωμάτων, το οποίο όμως ποτέ δεν είχε εφαρμοσθεί στην περίπτωση ενός ΥΥΑ μέχρι στιγμής, κυρίως λόγω της πολυπλοκότητας σε μορφολογία και κινηματική που συνήθως τα ΥΥΑ παρουσιάζουν. Για τους λόγους αυτούς, προηγήθηκε η εφαρμογή τού SHAPE στην περίπτωση του Πλανητικού Νεφελώματος Hb4, το οποίο ήδη ήταν υπό μελέτη, ενώ στη συνέχεια πραγματοποιήθηκε η μοντελοποίηση του -κατά πολύ δυσκολότερου- ΥΥΑ VRO 42.05.01. Εκτός από την 3Δ απεικόνιση του VRO, από το μοντέλο εξαγάγαμε και φυσικά αποτελέσματα τα οποία μας βοήθησαν στο να ερμηνεύσουμε ορθότερα τα παρατηρησιακά 2Δ δεδομένα. Επίσης, τα αποτελέσματα του μοντέλου συνεισέφεραν κατά πολύ στο να απαντηθούν ανοιχτά ερωτήματα σχετικά με τα χαρακτηριστικά αυτού τού αντικειμένου καθώς και την εξελικτική του πορεία. Η μεθοδολογία και τα αποτελέσματα παρουσιάζονται αναλυτικά στην εργασία. Συνεπώς, με τη δημιουργία τού πρώτου 3Δ Μορφο-κινηματικού μοντέλου ενός ΥΥΑ, ένα νέο και ιδιαιτέρως χρήσιμο εργαλείο έρευνας προστέθηκε στον τομέα των ΥΥΑ, το οποίο μπορεί να συμβάλλει κατά πολύ στην αποκωδικοποίηση των χαρακτηριστικών αυτών των αντικειμένων. Επιπλέον, έχοντας υπ' όψιν ότι τα αντικείμενα αυτά βρίσκονται στο “μεταθανάτιο” στάδιο των αστέρων, είναι προφανές ότι η ενδελεχής έρευνά τους παρέχει σημαντική ώθηση στα μοντέλα τής αστρικής εξέλιξης.
Επιδημιολογικά, κλινικά και ανοσολογικά χαρακτηριστικά σε διαβητικούς ασθενείς με σοβαρές λοιμώξεις
Authors: Καψοκώστα Γεωργία
Published: November 2021

Οι ασθενείς με σακχαρώδη διαβήτη (ΣΔ) έχουν αυξημένο κίνδυνο εμφάνισης λοιμώξεων και σήψης. Προηγούμενες μελέτες έχουν αναφέρει χειρότερη έκβαση σε ασθενείς με ΣΔ, σε σχέση με τους μη διαβητικούς. Στην μελέτη αυτή προσπαθήσαμε να προσδιορίσουμε εάν οι προγνωστικοί δείκτες και τα πρωτογενή αποτελέσματα διέφεραν μεταξύ των ασθενών με και χωρίς ΣΔ τύπου II και σήψη που δεν νοσηλεύτηκαν σε μονάδες εντατικής θεραπείας.Το Ελληνικό Μητρώο Ομάδας Μελέτης Σήψης χρησιμοποιήθηκε για τη συλλογή σε εθνικό επίπεδο δεδομένων ασθενών με σήψη από το 2006, για την εκτέλεση αυτής της μελέτης, κατηγοριοποιώντας τους ασθενείς ανάλογα με την παρουσία ή την απουσία ΣΔ II. Οι ασθενείς πληρούσαν απόλυτα τα κριτήρια ορισμού Sepsis 3 με σηπτικό σοκ(Λοίμωξη, Σήψη και Σηπτικό σοκ), φύλο, ηλικία, βαθμολογία APACHE II και δείκτη συννοσηρότητας Charlsons (CCI). Χρησιμοποιήθηκαν τα στατιστικά t-test και chi square t-test για τη σύγκριση προγνωστικών δεικτών και πρωτογενών αποτελεσμάτων, καθώς και εργαστηριακών παραμέτρων μεταξύ ομάδων. Από ένα αρχικό δείγμα 4320 ασθενών με σήψη που δεν νοσηλεύτηκαν σε μοναδες εντατικής θεραπείας, 812 (406 με ΣΔ, 406 χωρίς ΣΔ) συμπεριλήφθηκαν τελικά σε αυτή τη μελέτη, μετά από αντιστοιχία με τα κριτήρια. Τα βασικά χαρακτηριστικά ήτανηλικία 76 [± 10,3] ετών, 46% άρρενες, APACHE II 15,5 [± 6], CCI 5,1 [± 1,8], 24% λοίμωξη, 63,8% σήψη και 12,2% σηπτικό σοκ. Δεν παρατηρήθηκε σημαντική διαφορά μεταξύ διαβητικών και μη διαβητικών σε qSOFA (1,3 [± 0,9] έναντι 1,3 [± 0,9], p =0,7), SOFA (3,9 [± 3,1] έναντι 4,2 [± 3,3], p = 0,1], ή επίπεδα SUPAR1 (12,5 [± 7,8]έναντι 11,8 [± 7,0], p = 0,3) αντίστοιχα. Το σύνδρομο πρωτοπαθούς σήψης επιλύθηκε στο 70,9% των περιπτώσεων (71,1% ΣΔ έναντι 70,6% χωρίς ΣΔ, p = 0,9). Όσον αφορά το την έκβαση στις 28 ημέρες, το 24%απεβίωσε (24,1% ΣΔ έναντι 23,9% χωρίς ΣΔ, p = 0,9), ενώ η αιτία θανάτου ήταν παρόμοια μεταξύ διαβητικών και μη διαβητικών (σήψη 17,8% έναντι 15,8%, καρδιακό συμβάν 3,7 % έναντι 3,2%, αγγειακό εγκεφαλικό επεισόδιο 0,5% έναντι 0,5%, κακοήθεια 0,7% έναντι 2% αντίστοιχα, p = 0,6)Δεν παρατηρήθηκε σημαντική διαφορά στους προγνωστικούς δείκτες και την έκβαση μεταξύ ασθενών με και χωρίς ΣΔ και σήψη που δεν νοσηλεύτηκαν σε μονάδες εντατικής θεραπείας όταν αντιστοιχήθηκαν για τις συνοδές καταστάσεις. Η παρουσία συννοσηρότητας που σχετίζονται με ΣΔ και όχι απαραίτητα ο ΣΔ καθεαυτός μπορεί να οδηγήσει σε χειρότερη πρόγνωση και έκβαση σε αυτούς τους ασθενείς.
Υπερρεαλισμός-ερμητισμός
Authors: Χατζηκυριακίδου Μαρία
Published: November 2021

Η διατριβή έχει στόχο να διερευνήσει την ύπαρξη της συνέχιση της αμφίδρομης σχέσης Ελλήνων και Ιταλών λογοτεχνών την περίοδο που ξεκινά από το πρώτο τέταρτο του εικοστού αιώνα έως τις αρχές της δεκαετίας του 1980. Μια εποχή που η γεωγραφική εγγύτητα είναι καθοριστικός αλλά όχι περιοριστικός παράγοντας για τη δημιουργία τέτοιων αλληλεπιδράσεων, καθώς η ταχύτητα των εξελίξεων και η ανάπτυξη των επικοινωνιών έκαναν τα όρια του χώρου και του χρόνου αλλά και της τέχνης να ξεθωριάζουν. Η θεωρητική όπως και βιωματική επαφή με τα νέα ευρωπαϊκά ιδεολογικά και καλλιτεχνικά ερεθίσματα γίνεται σε σχεδόν πραγματικό χρόνο κι έρχεται να προστεθεί στα πολιτισμικά θεμέλια που έχουν χτίσει οι πατροπαράδοτες και δεόντως αποδεδειγμένες ιστορικές, κοινωνικές και πολιτικές ζυμώσεις μεταξύ των δύο πολιτισμών οι οποίες κορυφώνονται με την εμπειρία του Δευτέρου Παγκοσμίου Πολέμου που έφερε τις δύο χώρες αντιμέτωπες. Τα ερωτήματα που γεννήθηκαν στην αρχή της έρευνας ήταν πολλά με πρώτο το εάν η πολεμική αντιπαλότητα έφερε σε επαφή ή απομάκρυνε τους Έλληνες από τους Ιταλούς λογοτέχνες και αντίστροφα. Επίσης, πόσο δεκτικούς έκανε τους συγγραφείς στα ρεύματα του Υπερρεαλισμού και του Ερμητισμού το γεγονός ότι και οι δύο χώρες αποτελούσαν νεοσύστατα κράτη που αναζητούσαν την εθνική και πολιτισμική τους ταυτότητά, μετά από μακρές περιόδους ξένων κυριαρχιών και γεωπολιτικών αλλαγών. Επίσης, πώς τα παραπάνω φιλτράρονται και αντικατοπτρίζονται στη λογοτεχνική παραγωγή και τις προσωπικές μαρτυρίες Ελλήνων και Ιταλών συγγραφέων της εποχής. Τέλος, αν επιβεβαιώνεται αλληλεπίδραση, ποιός ο ρόλος της στη νέα ταυτότητα που χτίζει ο κάθε λαός μέσα σε αυτό το κοινωνικοπολιτικό γίγνεσθαι. Οι τέσσερις συγγραφείς που επιλέχθηκαν να μελετηθούν είναι από την ελληνική πλευρά οι Νίκος Εγγονόπουλου και Γιώργος Θεοτοκάς και από την ιταλική οι Leonardo Sinisgalli και Vittorio Sereni. Η επιλογή έγινε με κριτήριο το γεγονός πως στα έργα τους υπήρχαν ενδείξεις για τη σχέση τους και με τις δύο όχθες της Αδριατικής ωστόσο αυτή ήταν εν πολλοίς ανεξερεύνητη σε αντίθεση με τους μεγάλους πρωταγωνιστές της περιόδου που έχουν ήδη επαρκώς μελετηθεί.
Radiation studies of the ATLAS beam induced backgrounds and the future upgrades
Authors: Μανούσος Αθανάσιος
Published: November 2021

Σε αυτή τη διατριβή, παρουσιάζονται τα αποτελέσματα ειδικών προσομοιώσεων Μόντε Κάρλο για το υπόστρωμα που προκαλείται από τη δέσμη (ΒΙΒ) στο πείραμα ATLAS του Μεγάλου Αδρονικού Επιταχυντή (LHC) και συγκρίνονται με τα δεδομένα που καταγράφηκαν το 2012 και με δεδομένα από ειδικά τεστ (loss map tests) του 2015. Περιγράφονται μέθοδοι ανακατασκευής των σημάτων BIB στον ανιχνευτή ATLAS που αναπτύχθηκαν και εφαρμόστηκαν στην αλυσίδα προσομοίωσης με βάση το πακέτο προσομοίωσης Fluka. Οι προσομοιώσεις αποκαλύπτουν πληροφορίες που δεν είναι πειραματικά προσβάσιμες, όπως συσχετίσεις μεταξύ του υποβάθρου δέσμης και κατανομών των προσκρούσεων των πρωτονίων στους κατευθυντήρες δέσμης (collimators) καθώς και πληροφορίες για τις περιοχές του επιταχυντή απ’ όπου προέρχονται οι αλληλεπιδράσεις πρωτονίων με το εναπομένον αέριο στον σωλήνα δέσμης. Το επίπεδο συμφωνίας μεταξύ των αποτελεσμάτων προσομοίωσης και των μετρήσεων δείχνει ότι έχει επιτευχθεί καλή κατανόηση της προέλευσης του BIB. Τα αποτελέσματα παρέχουν ζωτικής σημασίας πληροφορίες σχετικά με την εξάρτηση μεταξύ των ρυθμίσεων των collimators και του υποβάθρου δέσμης, η οποία έχει κεντρική σημασία κατά τη βελτιστοποίηση των συστημάτων του LHC, έχοντας στόχο τη μέγιστη φωτεινότητα. Μελετήθηκε το περιβάλλον ακτινοβολίας στην περιοχή του Ανιχνευτή Χρονισμού Υψηλής Ευκρίνειας (HGTD) για τις αναβαθμίσεις φάσης-ΙΙ του ATLAS. Αυτές οι μελέτες συνέβαλαν σημαντικά στον προσδιορισμό της αντοχής στην ακτινοβολία των ηλεκτρονικών και αισθητήρων του HGTD καθώς και στον τελικό σχεδιασμό της νέας θωράκισης (moderator) που προστατεύει το HGTD.
Development and evaluation of desert dust emission model
Authors: Κόντος Σεραφείμ
Published: November 2021

Αντικείμενο της διατριβής αυτής είναι η μελέτη των παραμετροποιήσεων μοντελοποίησης της σκόνης από ερημικές και ημιερημικές περιοχές, μέσω της ανάπτυξης και αξιολόγησης μοντέλου φυσικών εκπομπών. Στο πλαίσιο του διδακτορικού αναπτύχθηκαν και επικαιροποιήθηκαν οι αλγόριθμοι του μοντέλου φυσικών εκπομπών ΝΕΜΟ, το οποίο έχει αναπτυχθεί στο Εργαστήριο Φυσικής της Ατμόσφαιρας του Α.Π.Θ., ώστε να αποδίδει και την παραγωγή ερημικής σκόνης. Οι παραμετροποίήσεις που αναπτύχθηκαν στο ΝΕΜΟ εφαρμόστηκαν στην περιοχή της Μέσης Ανατολής, προκειμένου να αναλυθούν οι διαφοροποιήσεις σε επίπεδο εκπομπών, καθώς και να αξιολογηθούν με τελικό σκοπό την ανεύρεση του βέλτιστου συνδυασμού(ων) παραμετροποιήσεων.
Πολιτιστικοί σύλλογοι και φορείς των Ιωαννίνων
Authors: Ράπτης Βασίλειος
Published: November 2021

Η παρούσα διατριβή διερευνά τις διαδικασίες ανασυγκρότησης της εθνοτοπικής και πολιτισμικής ταυτότητας και τον τρόπο διαχείρισης του «παρελθόντος» στο πλαίσιο τριών πολιτιστικών συλλόγων της πόλης των Ιωαννίνων, του “Πατριωτικού Συνδέσμου Καλλαρρυτών «Η Πίνδος»”, του “Πολιτιστικού Συλλόγου «Η Λούτσα»” και της “Αδελφότητας Σαρακατσαναίων Ηπείρου”, από τη στιγμή της ίδρυσής τους έως και σήμερα. Επίσης, παρουσιάζονται συνοπτικά οι πολιτιστικοί σύλλογοι των Ιωαννίνων και γίνεται αναφορά στις δράσεις των συνοικιακών συλλόγων. Ως βασική υπόθεση εργασίας αναφέρεται πως η συγκρότηση της εθνοτοπικής και πολιτισμικής ταυτότητας συνιστά μια διαφορά ως προς τη διαπραγμάτευση των ρόλων, των τρόπων, των σχέσεων, των λόγων και των διαφόρων επιτελέσεων που λαμβάνουν χώρα στα εκάστοτε πλαίσια. Η καταγραφή και η ερμηνεία των διαφορών που συγκροτούν την ετερότητα του κάθε συλλόγου αποσκοπεί αφενός, στην ανάδειξη της πολιτισμικής ποικιλότητας σε τοπικό επίπεδο, αφετέρου δε, στην ερμηνεία των συναπτόμενων σχέσεων του τοπικού με την ευρύτερη εθνική «ομογενοποιημένη» «κουλτούρα» της οποίας αποτελεί αναπόσπαστο μέρος. Αρχικά παρουσιάζεται ο θεωρητικός και μεθοδολογικός προσανατολισμός της έρευνας, και αναλύεται ο καθοριστικός ρόλος των δρώντων υποκειμένων και του οργανωτικού πλαισίου στις διαμορφούμενες σχέσεις εντός των συλλόγων. Οι προσδιοριστικοί όροι που φέρουν στην επωνυμία τους οι σύλλογοι ως ιστορικά διαμορφωμένες έννοιες εντάσσονται στο κοινωνικό πλαίσιο και αναλύονται σε σχέση με τα ευρύτερα πολιτικά, ιδεολογικά ρεύματα, τις θρησκευτικές πεποιθήσεις, και τις κοινωνικές αντιλήψεις που διαμορφώνουν νέους τρόπους δράσης και λειτουργίας. Η διερεύνηση επικεντρώνεται επίσης, στον ρόλο των ενεργών μελών, στις πολλαπλές και πολύμορφες σχέσεις (ανταγωνιστικές, συγκρουσιακές, οικονομικές, πολιτικές, αλληλεγγύης) που αναπτύσσονται μεταξύ των μελών μέσα από τους ρόλους που κατέχουν κατά τις διαδικασίες οργάνωσης και υλοποίησης διαφόρων δράσεων και παραστασιακών επιτελέσεων και συσχετίζονται με το θεσμικό πλαίσιο λειτουργίας των συλλόγων. Τέλος γίνεται αναφορά στην ιστορική διαπραγμάτευση της πολιτισμικής ταυτότητας μέσω των συλλογικών αναπαραστάσεων και των συμβολικών διαντιδράσεων που αναπτύσσονται στο πλαίσιο των συλλόγων.
Οι κίνδυνοι για την υγεία και το περιβάλλον, το Θεσμικό-Κανονιστικό πλαίσιο για την αντιμετώπισή τους
Authors: Καλοφύρη Παρασκευή
Published: November 2021

Στόχος της παρούσας διατριβής είναι, αφενός μεν η ανάδειξη του προβλήματος των χημικών ουσιών που λειτουργούν ως ενδοκρινικοί διαταράκτες (ΕΔ), αφετέρου δε η ανάλυση της λειτουργίας του κανονιστικού πλαισίου της ΕΕ για τις εν λόγω χημικές ουσίες. Ειδικότερα, αναδεικνύονται οι κίνδυνοι για την υγεία του ανθρώπου και το περιβάλλον που προέρχονται από την έκθεση σε αυτές τις ουσίες. Μετά την ανάπτυξη των πραγματολογικών δεδομένων σχετικά με τους ΕΔ, η έρευνα εστιάζεται στο θεσμικό-κανονιστικό πλαίσιο της ΕΕ αναφορικά με τις εν λόγω χημικές ουσίες. Αναλύονται τα προβλήματα εφαρμογής του πλαισίου αυτού που έχουν να κάνουν με τα κενά της επιστημονικής γνώσης σχετικά με τους ΕΔ, την επιστημονική αβεβαιότητα που επικρατεί στον συγκεκριμένο τομέα και με τη διαδικασία λήψης της σχετικής απόφασης από τα αρμόδια όργανα. Περαιτέρω, εντοπίζονται ζητήματα που αφορούν τη διεπαφή της επιστήμης και της πολιτικής στον κρίσιμο τομέα της Ρύθμισης του Κινδύνου στην ΕΕ σχετικά με τις εν λόγω ουσίες. Ερευνάται, επίσης, ο τρόπος με τον οποίο προσδιορίζονται οι χημικές ουσίες που λειτουργούν ως ΕΔ με βάση συγκεκριμένα κριτήρια και προϋποθέσεις, πράγμα που έχει να κάνει με την παραγωγή και την υιοθέτηση συγκεκριμένων επιστημονικών απόψεων. Τέλος, ερευνάται το ζήτημα κατά πόσο σε αυτό τον ευαίσθητο τομέα της έκθεσης του ανθρώπου στις χημικές ουσίες και ειδικότερα σε εκείνες που λειτουργούν ως ΕΔ, το κανονιστικό πλαίσιο της ΕΕ είναι αποδοτικό, κατάλληλο και αποτελεσματικό. Η μεθοδολογία της έρευνας συνίστατο στη βιβλιογραφική ανασκόπηση σχετικά με τα παραπάνω ζητήματα και στην αξιοποίηση στοιχείων της επικαιρότητας που αφορούσαν τις ανησυχίες των ευρωπαίων πολιτών και των ΜΚΟ. Με βάση τα ανωτέρω εξάγονται μερικά συμπεράσματα σχετικά με τη λειτουργία της επιστήμης στη διαδικασία λήψης απόφασης και με τις δυσλειτουργίες των ευρωπαϊκών θεσμών. Τέλος, για την αποτελεσματική διαχείριση των ΕΔ προτείνονται σύνολα δράσεων που πρέπει να αναληφθούν τόσο σε επίπεδο ΕΕ όσο και σε αυτό της Ελλάδας.
Ο ρόλος του μεταγραφικού παράγοντα Prox1 στη ρύθμιση της διαφοροποίησης και ωρίμανσης των νευρικών κυττάρων κατά την ανάπτυξη του κεντρικού νευρικού συστήματος
Authors: Καλτεζιώτη Όλγα-Βαλέρια
Published: November 2021

Κατά τη διάρκεια της ανάπτυξης του κεντρικού νευρικού συστήματος, η κατάλληλη και στο σωστό χρόνο επαγωγή της επιμήκυνσης των νευριτών και ειδικότερα του άξονα είναι πολύ σημαντική για την ανάπτυξη λειτουργικών, ώριμων νευρώνων και νευρωνικών δικτύων. Παρόλο την πληθώρα των πληροφοριών για τη δράση εξωκυττάριων παραγόντων, λίγα είναι γνωστά για τους ενδοκυτταρικούς μηχανισμούς μεταγραφικής ρύθμισης που επιδρούν σε αυτή την αναπτυξιακή διαδικασία. Στην παρούσα εργασία υποδεικνύεται ότι ο Prox1 ομοιοτικός(homeobox) μεταγραφικός παράγοντας δρα ως ένας βασικός παράγοντας για την καταστολή της επέκτασης του νευρικού άξονα και ίσως και των υπόλοιπων νευριτών. Αν και ο Prox1 είναι υπεύθυνος για την επαγωγή της ταυτότητας των νεοσχηματιζόμενων μετα-μιτωτικών νευρικών κυττάρων στα οποία και εκφράζεται, η έκφραση του καταστέλλεται έντονα στην πλειοψηφία των τελικά διαφοροποιημένων νευρικών κυττάρων. Το γεγονός αυτό υποδεικνύει έναν αρνητικό ρυθμιστικό ρόλο του Prox1 στην επιμήκυνση του άξονα και των νευριτών στα νεαρά νευρικά κύτταρα. Σε συμφωνία με αυτόν το ρόλο, η παρούσα εργασία υπέδειξε ότι ο Prox1 είναι ικανός να μειώσει την επέκταση των νευριτών σε κύτταρα νευροβλαστώματος. Αντίθετα, παρατηρήθηκε αύξηση της επέκτασης των νευριτών σε κύτταρα νευροβλαστώματος όπου είχε κατασταλεί η έκφραση του Prox1 με τη χρήση shRNA πλασμιδιακού φορέα. Επιπλέον, η υπερέκφραση του Prox1 κατέστειλε την επιμήκυνση του άξονα σε πρωτογενή νευρικά κύτταρα και στον αναπτυσσόμενο εγκέφαλο μυός, ενώ η μείωση της έκφρασης οδήγησε σε επαγωγή. Για τη διερεύνηση του μηχανισμού δράσης του Prox1 πραγματοποιήθηκε RNA-Seq ανάλυση με την οποία διαπιστώθηκε ότι ο Prox1 επιδρά σε πολλά μονοπάτια που σχετίζονται με την παραπάνω διεργασία και γενικότερα με τη νευρική ωρίμανση. Επίσης, σημαντικό ήταν ότι τα αποτελέσματα του RNA-Seq ανέδειξαν ότι ο Prox1 επηρεάζει πολλούς παράγοντες που λαμβάνουν μέρος στο μονοπάτι του ασβεστίου, το οποίο αποτελεί σημαντικό διαμεσολαβητή της επιμήκυνσης του άξονα και της νευρικής ωρίμανσης. Τα παραπάνω είναι σε συμφωνία με μία σειρά πειραμάτων όπου υποδείχθηκε ότι ο Prox1 οδηγεί σε μείωση της εισροής ιόντων ασβεστίου μετά από εκπόλωση της μεμβράνης των νευρικών κυττάρων μέσω της διέγερσης με KCl. Παράλληλα μειώνεται και η φωσφορυλίωση του CREB παράγοντα, βασικού καταρροϊκού στόχου του μονοπατιού του Ca2+. Συνολικά, όλες οι παραπάνω παρατηρήσεις υποδηλώνουν μια ισχυρή κατασταλτική δράση του Prox1 στην επέκταση του άξονα και ίσως και των υπόλοιπων νευριτών μέσω της καταστολής του μονοπατιού του ασβεστίου. Αυτή η δράση θα μπορούσε να παρέχει το κατάλληλο χρονικό διάστημα ώστε τα νεαρά νευρικά κύτταρα να βρουν την τελική τους θέση στο κεντρικό νευρικό σύστημα, πριν την έναρξη της επιμήκυνσης του άξονα και/ή των υπόλοιπων νευριτών.
Ο ρόλος των χρηματοπιστωτικών αγορών και των τραπεζών στη μετάδοση της νομισματικής πολιτικής
Authors: Αρβανίτης Ευάγγελος
Published: November 2021

Στην παρούσα διδακτορικής διατριβής, προσπαθήσαμε να ρίξουμε φως σε κάποια καίρια και βαρύνουσας σημασίας ζητήματα και ερωτήματα. Αυτά τα ερωτήματα απασχόλησαν και απασχολούν ακόμη τόσο το ακαδημαϊκό, το επιστημονικό, όσο και τους υπεύθυνους χάραξης της νομισματικής πολιτικής, αλλά και τους συμμετέχοντες στις αγορές. Τα ερωτήματα στα οποία απαντά η παρούσα έρευνα δίνονται ακολούθως: Πώς γίνεται η μετάδοση της νομισματικής πολιτικής από την κεντρική νομισματική αρχή προς την πραγματική οικονομία μέσω του τραπεζικού καναλιού. Ποιος ο ρόλος του στεγαστικού καναλιού, και αν αυτό έχει ισχύ, μέσα από την διάσπαση των στεγαστικών δανείων στις επιμέρους κατηγορίες τους. Πως μια μεταβολή του βαθμού διαφάνειας, όπως αυτός αποτιμάται από τις αγορές, επηρεάζει τη μεταβλητότητα των μεγεθών του πληθωρισμού και του παραγόμενου προϊόντος. Η διάχυση μεταξύ της μεταβλητότητας του πληθωρισμού και της μεταβλητότητας του προϊόντος επηρεάζονται από τις μεταβολές του βαθμού διαφάνειας. Πως η διαφάνεια επηρεάζει τη μετάδοση της νομισματικής πολιτικής μέσω των δανείων των εμπορικών τραπεζών προς τα νοικοκυριά;
Αθλητικά κείμενα
Authors: Ζωγράφος Μιλτιάδης
Published: November 2021

Ένας από τους σημαντικότερους προβληματισμούς των εκπαιδευτικών όλων των βαθμίδων, είναι η αντιμετώπιση της μικρής συμμετοχής των μαθητών στη διδασκαλία του γλωσσικού μαθήματος. Συζητώντας με συναδέλφους εκπαιδευτικούς, αλλά και Σχολικούς Συμβούλους, το συμπέρασμα που προκύπτει είναι πως για να τονωθεί το ενδιαφέρον των παιδιών, βασική παράμετρος είναι η επιλογή θεμάτων που άπτονται των ενδιαφερόντων τους και ταυτόχρονα είναι εντός των προδιαγραφών που καθορίζει το Αναλυτικό Πρόγραμμα Σπουδών. Ο αθλητισμός είναι βασικό κομμάτι της καθημερινότητας των παιδιών και, για τα περισσότερα από αυτά, βρίσκεται στο κέντρο των ενδιαφερόντων τους. Αυτός είναι και ο βασικός λόγος που με οδήγησε στη σκέψη χρήσης κειμένων αθλητικού περιεχομένου στη διδασκαλία του μαθήματος της Γλώσσας.Η παρούσα εργασία αποσκοπεί στη διερεύνηση του κατά πόσο είναι εφικτό μέσα από τη μελέτη κειμένων αθλητικού περιεχομένου να διδαχθεί επαρκώς και σύμφωνα με τις οδηγίες και τη στοχοθεσία του αναλυτικού προγράμματος, το μάθημα της ελληνικής γλώσσας. Για την επίτευξη του σκοπού και των στόχων της εργασίας, εφαρμόστηκε για δύο σχολικές περιόδους το μοντέλο της έρευνας-δράσης των Kemmis και McTaggart (1988) τέσσερα τμήματα της Ε’ τάξης του Δημοτικού, που ήταν χωρισμένα σε δύο ομάδες: μια πειραματική, η οποία διδάχθηκε το μάθημα της Γλώσσας με χρήση αποκλειστικά κειμένων αθλητικού περιεχομένου και μία ομάδα ελέγχου στην οποία η διδασκαλία δεν περιείχε κανένα τέτοιο κείμενο και έγινε με χρήση αποκλειστικά του σχολικού εγχειριδίου. Η συλλογή δεδομένων έγινε με ερωτηματολόγια (σε γονείς και παιδιά πριν και μετά την παρέμβαση), συνεντεύξεις εκπαιδευτικών, προφορικά και γραπτά κριτήρια αξιολόγησης των μαθητών και παραγωγή γραπτού λόγου.Τα στοιχεία τα οποία συγκεντρώθηκαν καλύπτουν σφαιρικά το θέμα, καθώς εξετάστηκε αφενός, η γνώμη γονέων και μαθητών για το γλωσσικό μάθημα, τη συμμετοχή σε αυτό και την χρήση αθλητικών κειμένων και, αφετέρου, η άποψη των εκπαιδευτικών για τα προβλήματα της διδασκαλίας της Γλώσσας και τους τρόπους βελτίωσής της. Επιπρόσθετα, εξετάστηκαν ποσοτικά οι επιδόσεις των παιδιών στο γλωσσικό μάθημα μέσω των δύο διαφορετικών τρόπων διδασκαλίας.Τα αποτελέσματα της έρευνας, παρέχουν ισχυρές ενδείξεις πως τα κείμενα αθλητικού περιεχομένου μπορούν να χρησιμοποιηθούν αποτελεσματικά στη διδασκαλία της Γλώσσας, καθώς αυξάνουν το ενδιαφέρον των μαθητών, τηρώντας ταυτόχρονα τη στοχοθεσία του Αναλυτικού Προγράμματος.
Μεθοδολογία αρχιτεκτονικού φωτισμού ανάδειξης νεοκλασικών κτηρίων
Authors: Μπαλαφούτης Αθανάσιος
Published: November 2021

Η “Μεθοδολογία Αρχιτεκτονικού Φωτισμού Ανάδειξης Νεοκλασικών Κτηρίων”, αφορά στην έρευνα που αποσκοπεί στη δημιουργία μιας μεθοδολογίας φωτισμού νεοκλασικών κτηρίων, η οποία θα μπορεί να χρησιμοποιηθεί σαν εργαλείο (οδηγός) για να κατευθύνει τους μελετητές φωτισμού των κτηρίων αυτής της τυπολογίας, σε ποιοτικά αποτελέσματα για το φωτισμό τους. Το κύριο πεδίο εφαρμογής της προτεινόμενης δέσμης εργαλείων είναι να καθοδηγήσει τον σχεδιαστή φωτισμού στην επίτευξη ενός επαληθευμένου αποτελέσματος μέσω μιας ποιοτικής προσέγγισης, επί της ουσίας, της διερεύνησης του φωτισμού των στοιχείων της όψης ενός νεοκλασικού κτηρίου αντί της εφαρμογής ενός συμβατικού σχεδιασμού γενικού φωτισμού. Βασική αρχή της προτεινόμενης μεθοδολογίας είναι η μελέτη των όψεων, η καταγραφή των μεμονωμένων ή ομαδοποιημένων μορφολογικών και διακοσμητικών στοιχείων και η παρουσίαση διαφορετικών τρόπων φωτισμού των στοιχείων αυτών μέσω μιας πειραματικής ψηφιακής προσομοίωσης φωτισμού σε υπολογιστή, οδηγώντας τον μελετητή να ανακαλύψει τη σχέση ανάμεσα στο φως και στο αρχιτεκτονικό στοιχείο που φωτίζεται. Τα αποτελέσματα των προσομοιώσεων αξιολογούνται τέλος, από εμπειρογνώμονες στον τομέα του φωτισμού και στην πορεία γίνεται μια προσπάθεια σύνθεσης αυτών των αποτελεσμάτων σε μια όψη, ώστε να εξαχθούν συμπεράσματα. Επιπλέον, δημιουργείται μια ξεχωριστή μεθοδολογία για τον υπολογισμό της φωτορύπανσης που προκαλείται από το φωτισμό των προσόψεων. Αυτή η μεθοδολογία αποσκοπεί στον προσδιορισμό των επιπέδων φωτορύπανσης που μπορούν να ανιχνευθούν στα αποτελέσματα του φωτισμού που οι ειδικοί θεώρησαν ως ικανοποιητικά. Στην παρούσα διατριβή μελετώνται τα κτήρια της νεοκλασικής περιόδου, μιας πλήρους διαμορφωμένης αρχιτεκτονικής περιόδου. Παρόλα αυτά η δυνατότητα εφαρμογής της προτεινόμενης μεθοδολογίας μπορεί να εξεταστεί και σε ιστορικά κτήρια διαφορετικών αρχιτεκτονικών περιόδων.
Καλλιεργώντας την ικανότητα των μαθητών να σκέφτονται συστημικά
Authors: Σαμαρτζή Έλλη
Published: November 2021

Η παρούσα ερευνητική μελέτη αποτελεί μια προσπάθεια εισαγωγής της συστημικής σκέψης στο σχολείο, τόσο με τη μορφή μιας «βιώσιμης» εκπαιδευτικής πρακτικής, η οποία θα συστοιχείται με τις υπάρχουσες δομές και επιδιώξεις του σχολικού πλαισίου, όσο και με τη μορφή μιας νέας φιλοσοφίας μάθησης, η οποία θα έχει ως στόχο την ανανέωση και αλλαγή/βελτίωσή του. Ως εκ τούτου, αξιοποιεί τη μεθοδολογία της έρευνας-δράσης και επιχειρεί να μελετήσει τις συνθήκες υπό τις οποίες είναι δυνατή η εφαρμογή ενός προγράμματος συστημικής σκέψης σε μαθητές της γ’ γυμνασίου, καθώς και το βαθμό στον οποίο μπορεί να μεταβάλει τον τρόπο σκέψης τους και να βελτιώσει τις υπάρχουσες εκπαιδευτικές αντιλήψεις και πρακτικές. Τα αποτελέσματα της έρευνας είναι ενθαρρυντικά προς την κατεύθυνση αυτή, μιας και καταδεικνύουν πως μετά την εφαρμογή του προγράμματος, οι μαθητές του δείγματος βελτίωσαν την κατανόηση και αντίληψή τους σχετικά με τον τρόπο που λειτουργούν τα συστήματα, ενώ ανέπτυξαν σε ένα βαθμό νέες συνήθειες αντίληψης και μάθησης. Ταυτόχρονα αναδεικνύουν και μια σειρά από παράγοντες που μπορούν να λειτουργήσουν είτε βοηθητικά, είτε αποθαρρυντικά προς τη βελτίωση αυτή. Η συνολική και παράλληλη αξιοποίηση της συστημικής σκέψης ως διδακτικού στόχου, φιλοσοφίας μάθησης και μαζί ερευνητικής μεθοδολογίας, η κατασκευή ενός αξιολογικού κριτηρίου που θα τη μετρά με έγκυρο και αξιόπιστο τρόπο, η συνάρτησή της με τους στόχους και τις ιδιαιτερότητες του γνωστικού αντικειμένου της γλώσσας, καθώς και ο συνδυασμός ποιοτικών και ποσοτικών παραδειγμάτων ανάλυσης, συγκροτούν την πρωτοτυπία/σημαντικότητα της έρευνας, ενώ προσφέρουν και μια σειρά πλεονεκτημάτων που μπορούν να εμπλουτίσουν το υπάρχον ερευνητικό κενό, όχι μόνο αναφορικά με το τι είναι η συστημική σκέψη και πώς μπορεί να αναπτυχθεί, αλλά και το πώς μπορεί να συντελέσει σε μια νέα εκπαιδευτική νοοτροπία.
Leo Ornstein
Authors: Αποστόλου Ανδρέας-Φοίβος
Published: November 2021

Στόχος της παρούσας έρευνας είναι να αναδειχθεί η ιστορική σημαντικότητα και στυλιστική ποικιλότητα της μουσικής του Leo Ornstein. Στη διάρκεια της διδακτορικής μου έρευνας, παρουσίασα και ερμήνευσα πολλά από τα πιο χαρακτηριστικά έργα του Ornstein για πιάνο. Επίσης, ερεύνησα και επεξεργάστηκα εκδοθέν και ανέκδοτο υλικό του έργου του. Ορόσημο στην έρευνά μου αποτελεί η απροσδόκητη ανακάλυψη μίας προηγουμένως άγνωστης αδημοσίευτης σονάτας για πιάνο του Ornstein, με τίτλο Sonata pour le Piano (1917). Εντόπισα την παρτιτούρα στη συλλογή “Leo Ornstein Papers” της Μουσικής Βιβλιοθήκης Irving S. Gilmore, του Πανεπιστημίου του Γέιλ (Yale University). Στην παρούσα διατριβή παρουσιάζω την πρώτη έκδοση και εκτενή ανάλυση αυτού του αξιοσημείωτου αδημοσίευτου έργου. Με βάση τα παραπάνω, προτείνω νέες μεθόδους ανάλυσης της μουσικής του Ornstein, χρησιμοποιώντας τα ακόλουθα: φθογγικά σύνολα, τροπική ανάλυση, contour segmentation και μοτιβικά κύτταρα, με σκοπό να προσδιορίσω τα βασικά στοιχεία του πιανιστικού του ιδιώματος. Η συγκριτική ανάλυση των έργων του για πιάνο και τα επαναλαμβανόμενα μοτίβα των πιανιστικών του συνθέσεων, καλύπτουν ένα εύρος από τον μοντερνισμό μέχρι τον νεορομαντισμό, εμποτισμένα με Εβραϊκά στοιχεία, και τα οποία καθορίζουν τα χαρακτηριστικά και την εξέλιξη του έργου του. Επιπλέον, για να αποκτήσω εις βάθος κατανόηση της ζωής, του έργου και της κληρονομιάς του Leo Ornstein, πήρα συνέντευξη από τον γιο του, Severo Ornstein, ο οποίος είναι ο πλέον σημαντικός συντηρητής, επιμελητής και εκδότης ολόκληρου του έργου του πατέρα του, αλλά και πρωτοπόρος ο ίδιος, καθώς επινόησε το “Mockingbird”, το πρώτο πρόγραμμα μουσικής σημειολογίας για υπολογιστή σε γραφικό περιβάλλον, το 1980. Τέλος, εξετάζω τους πολύπλευρους λόγους για την άνοδο του Ornstein στη φήμη, και την μετέπειτα απόσυρσή του από την διεθνή μουσική σκηνή, διερευνώντας την καριέρα του ως πιανίστα και συνθέτη και τη σχέση του με το κίνημα του πρώιμου μοντερνισμού στην Αμερική, κατά την περίοδο 1910–1920.
Η προοπτική μετεξέλιξης του ΝΑΤΟ από περιφερειακή αμυντική συμμαχία σε παγκόσμιο φορέα συλλογικής ασφάλειας στο πλαίσιο της μεταψυχροπολεμικής διεθνούς κοινωνίας
Authors: Βαλάσης Λεωνίδας
Published: November 2021

Στην παρούσα διατριβή διερευνάται η προοπτική μετεξέλιξης του ΝΑΤΟ από μια κλασική περιφερειακή αμυντική συμμαχία σε έναν σύγχρονο παγκόσμιο θεσμό συλλογικής ασφάλειας. Ξεκινώντας από τις απαρχές της μεταψυχροπολεμικής περιόδου, και με αναφορές στην εμπλοκή του ΝΑΤΟ σε Βοσνία, Κοσσυφοπέδιο, Αφγανιστάν, Λιβύη, έως και τη Συρία σήμερα, η ανάλυση επικεντρώνεται στην συλλογική ασφάλεια και την επεμβατική πολιτική της Συμμαχίας, καθόσον αυτοί οι παράγοντες κρίνονται αρκετά κρίσιμοι στο να εξελίξουν τον Οργανισμό σε παγκόσμιο θεσμό συλλογικής ασφάλειας.Μετά από την αναλυτική καταγραφή της πολιτικής ιστορίας του ΝΑΤΟ, αλλά και των επίσημων στρατηγικών του πολιτικών, όπως αυτές παρουσιάστηκαν ιστορικά μέσα από τα Στρατηγικά του Δόγματα, η διατριβή εστιάζει ειδικότερα στο τρέχον Στρατηγικό Δόγμα το οποίο υποδεικνύει την πιθανότερη μελλοντική μετεξέλιξη της Συμμαχίας σε διεθνή φορέα ασφάλειας. Με ανάλυση της πολιτικής της αποτροπής, της αντιμετώπισης κρίσεων και της διεύρυνσης των συνεργασιών σε παγκόσμιο επίπεδο, δομείται η επιχειρηματολογία για την ιδέα μια παγκοσμιοποιημένης Συμμαχίας με ιδιαίτερα ενεργό ρόλο σε θέματα διεθνούς ασφάλειας.Σε θεωρητικό ασφαλώς επίπεδο, κατά την υποστήριξη της θέσης για την προοπτική μετεξέλιξης του ΝΑΤΟ σε διεθνή φορέα ασφάλειας, παράλληλα με την παράθεση των ιστορικών μελετών περίπτωσης (case study), προς περαιτέρω έλεγχο και επαλήθευση, καταγράφονται οι βασικότερες θεωρητικές παραδοχές και επισημάνσεις που χαρακτηρίζουν την Αγγλική Σχολή των Διεθνών Σχέσεων. Ως εκ τούτου αναλύονται έννοιες και ειδικότερα στοιχεία του σύγχρονου διεθνούς δικαίου, όπως τα ανθρώπινα δικαιώματα, η διεθνής επέμβαση και η εθνική κυριαρχία. Εν τέλει και πάντα υπό το πρίσμα της θεωρίας της Αγγλικής Σχολής των Διεθνών Σχέσεων, η διατριβή προτείνει, ως βέλτιστη προοπτική για την μελλοντική συνέχεια και διατήρηση του ΝΑΤΟ, τη μελλοντική μετεξέλιξή του από ad hoc επεμβατική περιφερειακή συμμαχία σε μόνιμο διεθνή παράγοντα ασφάλειας σε συνεργασία με τον Οργανισμό Ηνωμένων Εθνών.
Σχεδιασμός και οργάνωση περιεχομένου προγράμματος εκπαιδευτών ενηλίκων και διδασκαλία εκπαιδευόμενων εκπαιδευτών, με βάση την παιδαγωγική θεωρία του Πάουλο Φρέιρε
Authors: Πατλακίδης Κωνσταντίνος
Published: November 2021

Σκοπός της παρούσας μελέτης είναι η διερεύνηση των δυνατοτήτων εφαρμογής στον ελληνικό χώρο της θεωρίας του Πάουλο Φρέιρε και πιο συγκεκριμένα η εκπαίδευση εκπαιδευτών ενηλίκων με βάση την θεωρία του, δηλαδή η διαμόρφωση του αναλυτικού προγράμματος και η διδασκαλία των εκπαιδευομένων εκπαιδευτών. Σε αυτό το πλαίσιο, αντικείμενο της έρευνας αποτελεί ο σχεδιασμός και η υλοποίηση δυο μεταεισαγωγικών προγραμμάτων εκπαίδευσης εκπαιδευτών ενηλίκων, δηλαδή οι εκπαιδευόμενοι εκπαιδευτές είχαν συμμετάσχει προηγούμενα σε εισαγωγικά προγράμματα εκπαίδευσης εκπαιδευτών. Στο πρώτο μεταεισαγωγικό πρόγραμμα, που υλοποιήθηκε την περίοδο 2012-2014, η εκπαιδευτική ομάδα αποτελούνταν από εκπαιδευόμενους εκπαιδευτές διαφόρων ειδικοτήτων (φιλολόγους, γεωπόνους, ψυχολόγους κ.ά.). Στο δεύτερο μεταεισαγωγικό πρόγραμμα, που υλοποιήθηκε την περίοδο 2015-2017, οι εκπαιδευόμενοι εκπαιδευτές ήσαν γλωσσικοί διαφόρων ειδικοτήτων (ελληνικής, τουρκικής, γερμανικής κ.ά.). Μεθοδολογικά το ερευνητικό εγχείρημα στηρίχτηκε στην έρευνα δράσης, με την οποία η Φρεϊριανή πρακτική έχει όχι μόνο κοινά χαρακτηrιστικά αλλά και την υποστηρίζει απελευθερωτικά. Η χειραφετητική, σπειροειδής και συμμετοχική λειτουργία της έρευνας δράσης χαρακτηρίζει όχι μόνο τις φάσεις κάθε ερευνητικού σταδίου, δηλαδή κάθε μεταεισαγωγικού προγράμματος, αλλά και την πορεία από το πρώτο μεταεισαγωγικό πρόγραμμα στο δεύτερο.Η υλοποίηση των δυο μεταεισαγωγικών προγραμμάτων έδειξε ότι είναι εφικτή η εφαρμογή της θεωρίας του Πάουλο Φρέιρε. Μπορεί να συμβάλλει στην διαμόρφωση απελευθερωτικών πρακτικών στην κατεύθυνση της εκπαίδευσης των εκπαιδευτών ως επιστημόνων, αναδεικνύοντας όλους τους εμπλεκόμενους (εκπαιδευτή και εκπαιδευομένους εκπαιδευτές) ως συνερευνητές που διαμορφώνουν από κοινού ένα εκπαιδευτικό πλαίσιο που τους υποστηρίζει και ως επαγγελματίες και ως πολίτες και ως ανθρώπους.